CELEX: 32012D0728
Language: lt
Date: 1353628800000
Title: 2012/728/ES: 2012 m. lapkričio 23 d. Komisijos sprendimas dėl bifentrino, skirto naudoti 18-to tipo produktuose, neįtraukimo į Europos Parlamento ir Tarybos direktyvos 98/8/EB dėl biocidinių produktų pateikimo į rinką I, IA ir IB priedą (pranešta dokumentu Nr. C(2012) 8442)  Tekstas svarbus EEE

27.11.2012   
            
            
               LT
            
            
               Europos Sąjungos oficialusis leidinys
            
            
               L 327/55
            
         KOMISIJOS SPRENDIMAS
   2012 m. lapkričio 23 d.
   dėl bifentrino, skirto naudoti 18-to tipo produktuose, neįtraukimo į Europos Parlamento ir Tarybos direktyvos 98/8/EB dėl biocidinių produktų pateikimo į rinką I, IA ir IB priedą
   (pranešta dokumentu Nr. C(2012) 8442)
   (Tekstas svarbus EEE)
   (2012/728/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1998 m. vasario 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (1), ypač į jos 16 straipsnio 2 dalies antrą pastraipą,
   kadangi:
   
               (1)
            
            
               2007 m. gruodžio 4 d. Komisijos reglamente (EB) Nr. 1451/2007 dėl Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje nurodytos 10 metų programos antrojo etapo (2) yra nustatytas veikliųjų medžiagų, kurias reikia įvertinti siekiant nuspręsti, ar jas reikia įrašyti į Direktyvos 98/8/EB I, IA arba IB priedą, sąrašas. Šiame sąraše yra bifentrinas;
            
         
               (2)
            
            
               vadovaujantis Reglamentu (EB) Nr. 1451/2007, pagal Direktyvos 98/8/EB 11 straipsnio 2 dalį buvo įvertinta, ar bifentriną galima naudoti 18-to tipo produktams (insekticidams, akaricidams ir kitų nariuotakojų kontrolės produktams), apibrėžtiems tos direktyvos V priede;
            
         
               (3)
            
            
               Prancūzija buvo paskirta už ataskaitos rengimą atsakinga valstybe nare ir 2009 m. lapkričio 2 d. Komisijai pateikė kompetentingos institucijos ataskaitą bei rekomendaciją, kaip numatyta Reglamento (EB) Nr. 1451/2007 14 straipsnio 4 ir 6 dalyse;
            
         
               (4)
            
            
               valstybės narės ir Komisija peržiūrėjo kompetentingos institucijos ataskaitą. Vadovaudamasis Reglamento (EB) Nr. 1451/2007 15 straipsnio 4 dalimi, 2012 m. gegužės 25 d. Biocidinių produktų nuolatinis komitetas peržiūros išvadas įtraukė į vertinimo ataskaitą;
            
         
               (5)
            
            
               remiantis atliktais vertinimais galima daryti išvadą, kad biocidiniai produktai, kurie naudojami kaip insekticidai, akaricidai ir kitų nariuotakojų kontrolės produktai ir kurių sudėtyje yra bifentrino, turėtų neatitikti Direktyvos 98/8/EB 5 straipsnio reikalavimų. Rizikos aplinkai vertinime vertintuose scenarijuose nustatyta, kad tokie produktai kelia neleistiną riziką vandens aplinkai. Todėl tikslinga bifentrino, skirto naudoti 18-to tipo produktams gaminti, neįtraukti į Direktyvos 98/8/EB I, IA arba IB priedą;
            
         
               (6)
            
            
               siekiant teisinio tikrumo, turėtų būti nustatyta data, nuo kurios 18-to tipo biocidiniai produktai, kurių sudėtyje yra bifentrino, būtų nebeteikiami rinkai, atsižvelgiant tiek į nepriimtiną šių produktų poveikį, tiek į teisėtus šių produktų gamintojų lūkesčius;
            
         
               (7)
            
            
               šiame sprendime numatytos priemonės atitinka Biocidinių produktų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Bifentrinas (CAS Nr. 82657-04-3), skirtas naudoti 18-to tipo produktuose, neįtraukiamas į Direktyvos 98/8/EB I, IA ir IB priedą.
   2 straipsnis
   Taikant Reglamento (EB) Nr. 1451/2007 4 straipsnio 2 dalį 18-to tipo produktų biocidiniai produktai, kuriuose yra bifentrino (CAS Nr. 82657-04-3), rinkai neteikiami nuo 2013 m. gegužės 1 d.
   3 straipsnis
   Šis sprendimas skirtas valstybėms narėms.
   
      Priimta Briuselyje 2012 m. lapkričio 23 d.
      
         
            Komisijos vardu
         
         Janez POTOČNIK
         
            Komisijos narys
         
      
   
   
      (1)  OL L 123, 1998 4 24, p. 1.
   
      (2)  OL L 325, 2007 12 11, p. 3.